CELEX: 52020PC0473
Language: ro
Date: 2020-08-25
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Portugaliei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 25.8.2020
            COM(2020) 473 final
            2020/0227(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Portugaliei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 7 august 2020, Portugalia a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile portugheze pentru a verifica creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, precum și de măsuri legate de sănătate, generată de pandemia de COVID-19. În special, aceasta vizează:
            
            
               (1)o măsură de sprijinire a menținerii contractelor de muncă prin întreruperea temporară a activității sau reducerea timpului de lucru normal prevăzut în Codul muncii din Portugalia. Măsura oferă o prestație societăților eligibile pentru a acoperi 70 % din remunerarea salariaților, aceasta ridicându-se la două treimi din salariul lor brut normal. Această corecție la două treimi este supusă unei limite inferioare egale cu salariul minim la nivel național și unei limite superioare egale cu de trei ori salariul minim la nivel național. Societățile eligibile trebuie să își fi suspendat activitatea economică sau să înregistreze pierderi semnificative de venituri; 
            
            
               (2)un nou sprijin special simplificat pentru menținerea contractelor de muncă prin întreruperea temporară a activității sau reducerea timpului de lucru normal. Această măsură este similară cu măsura menționată la punctul (1), dar are proceduri simplificate pentru a permite un acces mai rapid la fonduri. Măsura oferă o prestație societăților eligibile pentru a acoperi 70 % din remunerarea salariaților, aceasta ridicându-se la două treimi din salariul lor brut normal, precum și o scutire a angajatorilor de la plata contribuțiilor sociale. Această corecție la două treimi este supusă unei limite inferioare egale cu salariul minim la nivel național și unei limite superioare egale cu de trei ori salariul minim la nivel național. Societățile eligibile trebuie să își fi suspendat activitatea economică sau să fi înregistrat pierderi de venituri de cel puțin 40 % în perioada de 30 de zile care precedă cererea de sprijin, în comparație cu aceeași lună a anului precedent sau cu media lunară a celor două luni care precedă perioada respectivă. Măsura a fost prelungită de mai multe ori, inclusiv prin revizuirea calculării remunerației salariaților la patru cincimi din salariul lor brut normal și eliminarea progresivă a scutirii de la plata contribuțiilor sociale pentru societățile beneficiare;
            
            
               (3)în cazurile în care societățile se află într-o situație de criză din cauza epidemiei de COVID-19, beneficiază de măsurile menționate la punctul (1) sau (2) și au un program de formare aprobat de serviciile publice naționale de ocupare a forței de muncă și de formare, în cadrul programelor de formare profesională speciale, angajații și societățile pot beneficia, ca alternativă la reducerea timpului de lucru, de o indemnizație de formare pentru a acoperi veniturile de înlocuire, precum și costurile legate de formare, care trebuie să aibă loc în timpul programului de lucru;
            
            
               (4)un sprijin special acordat societăților pentru reluarea activității comerciale. Pentru a facilita tranziția către reluarea activității și menținerea locurilor de muncă, societățile ai căror angajați au beneficiat de măsurile menționate la punctul (1) sau (2) pot primi, pentru fiecare angajat vizat, o prestație egală fie cu salariul minim la nivel național, plătită într-o singură tranșă, fie cu dublul salariului minim la nivel național, plătită eșalonat, pe o perioadă de șase luni. În cazul în care sprijinul este acordat eșalonat, societățile vor beneficia, de asemenea, de o scutire parțială de 50 % din contribuțiile sociale ale angajatorului datorate pentru angajații în cauză;
            
            
               (5)un supliment pentru stabilizarea veniturilor pentru angajații care beneficiază de măsurile prevăzute la punctul (1) sau (2). Angajații eligibili sunt cei al căror salariu brut raportat la luna februarie 2020 nu depășea dublul salariului minim la nivel național. Angajații beneficiază de o prestație egală cu diferența dintre salariul brut din februarie 2020 și cel din perioada în care au fost acoperiți de una dintre cele două scheme de sprijin menționate mai sus, cu o limită inferioară de 100 EUR și o limită superioară de 351 EUR; 
            
            
               (6)un sprijin special pentru persoanele care desfășoară activități independente, pentru lucrătorii informali și pentru asociații manageri. Măsura prevede o prestație lunară egală fie cu venitul înregistrat al persoanelor vizate, cu o limită superioară de 438,81 EUR în cazul în care venitul este mai mic de 658,21 EUR, fie cu două treimi din venitul înregistrat al persoanelor vizate, cu o limită superioară de 438,81 EUR, în cazul în care venitul este mai mare de 658,21 EUR. În perioada cuprinsă între 13 martie și 30 iunie 2020, la valoarea globală a sprijinului lunar s-a aplicat o limită inferioară inițială egală cu 219,41 EUR. Persoanele eligibile sunt persoanele fizice care și-au suspendat activitatea economică sau au înregistrat pierderi de venituri de cel puțin 40 % în perioada de 30 de zile care precedă cererea de sprijin, în comparație cu aceeași lună a anului precedent sau cu media lunară a celor două luni care precedă perioada respectivă; 
            
            
               (7)o alocație familială pentru angajații care nu pot lucra deoarece sunt nevoiți să aibă grijă de copiii lor mai mici de 12 ani sau de alte persoane aflate în întreținere. Măsura prevede o prestație care acoperă 50 % din remunerația angajaților. În principiu, această remunerație a angajaților este echivalentă cu două treimi din salariul brut normal, cu o limită inferioară egală cu salariul minim la nivel național și o limită superioară egală cu de trei ori salariul minim la nivel național;
            
            
               (8)un sprijin special pentru menținerea contractelor de muncă ale formatorilor, având în vedere anularea cursurilor de formare profesională. Sprijinul public constă într-o prestație care acoperă salariul formatorilor, în ciuda faptului că formarea profesională nu are loc;
            
            
               (9)o serie de măsuri regionale legate de ocuparea forței de muncă în regiunea autonomă Azore. Măsurile specifice, care includ o completare regională la schemele existente la nivel național, și anume șomajul tehnic, sprijinul pentru persoanele care desfășoară o activitate independentă și pentru societăți în vederea reluării activității economice, sunt menite să mențină ocuparea forței de muncă în Azore pe durata epidemiei de COVID-19. Sprijinul acordat în cadrul măsurilor este condiționat de menținerea contractelor de muncă și de menținerea activității comerciale;
            
            
               (10)o serie de măsuri regionale legate de ocuparea forței de muncă în regiunea autonomă Madeira. Măsurile specifice, care includ o completare regională la schemele existente la nivel național, și anume șomajul tehnic, sprijinul pentru persoanele care desfășoară o activitate independentă și pentru societăți în vederea reluării activității economice, sunt menite să mențină ocuparea forței de muncă în Azore pe durata epidemiei de COVID-19. Sprijinul acordat în cadrul măsurilor este condiționat de menținerea contractelor de muncă și de menținerea activității comerciale;
            
            
               (11)o indemnizație pentru angajații și persoanele care desfășoară o activitate independentă care sunt împiedicate temporar să își exercite activitatea profesională din cauza izolării profilactice. Acești lucrători au dreptul la o indemnizație egală cu salariul lor de bază; 
            
            
               (12)o indemnizație de boală ca urmare a contractării COVID-19. În comparație cu sistemul standard de indemnizații de boală din Portugalia, acordarea indemnizației de boală pentru COVID-19 nu este supusă unei perioade de așteptare. Sprijinul public constă într-o prestație egală cu salariul brut;
            
            
               (13)achiziționarea de echipamente individuale de protecție care urmează să fie utilizate la locul de muncă, în special în spitalele publice, în ministerele de resort, în municipalități și în regiunile autonome Azore și Madeira, ca măsură legată de sănătate;
            
            
               (14)o campanie de igienă școlară menită să asigure revenirea în siguranță la locul de muncă a profesorilor, a altor membri ai personalului și a studenților;
            
         
         
            
               (15)testarea pentru COVID-19 a pacienților și a lucrătorilor din spitalele publice, precum și a angajaților din centrele de îngrijire și asistență și din structurile de îngrijire a copiilor; 
            
            
               (16)o compensație specială pentru lucrătorii din cadrul Serviciului Național de Sănătate implicați în combaterea epidemiei de COVID-19. Aceasta constă într-o primă de performanță, plătită o singură dată, corespunzătoare unui cuantum egal cu 50 % din salariul brut normal al angajatului.
            
            
               Portugalia a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Portugaliei asistență financiară în temeiul Regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică vizat
            
            
               
                  Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată.
               
               
                  Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
               
            
            
               •Coerența cu alte politici ale Uniunii
            
            
               
                  Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic al prezentului instrument este Regulamentul 2020/672 al Consiliului. 
               
            
            
               •Subsidiaritate (în cazul competențelor neexclusive) 
            
            
               
                  Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare pentru a ajuta statul membru solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
               
               
                  Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
               
            
            
               •Proporționalitate
            
            
               
                  Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
               
            
         
         
            
               •Evaluarea impactului
            
            
               
                  Având în vedere caracterul urgent al propunerii, nu a fost efectuată o evaluare a impactului.
               
            
            
               4.IMPLICAȚII BUGETARE
            
            
               
                  Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
               
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin și
            
            
               ·posibilități de reînnoire a creditelor.
            
            
               2020/0227 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Portugaliei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 11 august 2020, Portugalia a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Portugalia pentru a limita epidemia și impactul său socioeconomic și asupra sănătății vor avea un impact dramatic asupra finanțelor publice. Conform previziunilor Comisiei din primăvara anului 2020, se preconiza că Portugalia va avea un deficit public și o datorie publică de 6,5 % și, respectiv, 131,6 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, se estimează că PIB-ul Portugaliei va scădea cu 9,8 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Portugalia. Acest lucru a dus la o creștere neprevăzută și semnificativă a cheltuielilor publice ale Portugaliei în ceea ce privește schemele de șomaj tehnic și măsurile similare, precum și aplicarea de măsuri corespunzătoare legate de sănătate în contextul epidemiei de COVID-19, astfel cum se prevede la considerentele 4-17. 
            
         
         
            
               (4)„Legea nr. 7/2009 din 12 februarie”, menționată în cererea Portugaliei din 11 august 2020, introduce o măsură de sprijinire a menținerii contractelor de muncă prin întreruperea temporară a activității sau reducerea timpului de lucru normal prevăzut în Codul muncii din Portugalia. Măsura oferă o prestație societăților eligibile pentru a acoperi 70 % din remunerarea salariaților, aceasta ridicându-se la două treimi din salariul lor brut normal. Această corecție la două treimi este supusă unei limite inferioare egale cu salariul minim la nivel național și unei limite superioare egale cu de trei ori salariul minim la nivel național. Societățile eligibile trebuie să își fi suspendat activitatea economică sau să înregistreze pierderi semnificative de venituri. 
            
            
               (5)„Decretul-lege nr. 10-G/2020 din 26 martie” și „Decretul-lege nr. 27-B/2020 din 19 iunie”, menționate în cererea Portugaliei din 11 august 2020, au stat la baza introducerii unei serii de măsuri pentru a contracara impactul epidemiei de COVID-19. Acestea includ un nou sprijin special simplificat pentru menținerea contractelor de muncă prin întreruperea temporară a activității sau reducerea timpului de lucru normal. Această măsură este similară cu măsura menționată în considerentul 4, dar are proceduri simplificate pentru a permite un acces mai rapid la fonduri. Măsura oferă o prestație societăților eligibile pentru a acoperi 70 % din remunerarea salariaților, aceasta ridicându-se la două treimi din salariul lor brut normal, precum și o scutire a angajatorilor de la plata contribuțiilor sociale. Această corecție la două treimi este supusă unei limite inferioare egale cu salariul minim la nivel național și unei limite superioare egale cu de trei ori salariul minim la nivel național. Societățile eligibile trebuie să își fi suspendat activitatea economică sau să fi înregistrat pierderi de venituri de cel puțin 40 % în perioada de 30 de zile care precedă cererea de sprijin, în comparație cu aceeași lună a anului precedent sau cu media lunară a celor două luni care precedă perioada respectivă. Măsura a fost prelungită de mai multe ori, inclusiv prin revizuirea calculării remunerației salariaților la patru cincimi din salariul lor brut normal și eliminarea progresivă a scutirii de la plata contribuțiilor sociale pentru societățile beneficiare. Întrucât scutirea de la plata contribuțiilor sociale constituie venituri nepercepute pentru guvern, aceasta poate fi considerată echivalentă cheltuielilor publice, în sensul Regulamentului (UE) 2020/672 al Consiliului.
            
            
               (6)În cazurile în care societățile se află într-o situație de criză din cauza epidemiei de COVID-19, beneficiază de măsurile menționate în considerentul 4 sau 5 și au un program de formare aprobat de serviciile publice naționale de ocupare a forței de muncă și de formare, în cadrul programelor de formare profesională speciale, angajații și societățile pot beneficia, ca alternativă la reducerea timpului de lucru, de o indemnizație de formare pentru a acoperi veniturile de înlocuire, precum și costurile legate de formare, care trebuie să aibă loc în timpul programului de lucru.
            
            
               (7)În plus, autoritățile au introdus un sprijin special acordat societăților pentru reluarea activității comerciale. Pentru a facilita tranziția către reluarea activității și menținerea locurilor de muncă, societățile ai căror angajați au beneficiat de măsurile menționate în considerentul 4 sau 5 pot primi, pentru fiecare angajat vizat, o prestație egală fie cu salariul minim la nivel național, plătită într-o singură tranșă, fie cu dublul salariului minim la nivel național, plătită eșalonat, pe o perioadă de șase luni. În cazul în care sprijinul este acordat eșalonat, societățile vor beneficia, de asemenea, de o scutire parțială de 50 % din contribuțiile sociale ale angajatorului datorate pentru angajații în cauză.
            
            
               (8)În fine, în temeiul Decretului-lege nr. 27-B/2020 din 19 iunie, autoritățile au introdus un supliment pentru stabilizarea veniturilor pentru angajații care beneficiază de măsurile menționate în considerentul 4 sau 5. Angajații eligibili sunt cei al căror salariu brut raportat la luna februarie 2020 nu depășea dublul salariului minim la nivel național. Angajații beneficiază de o prestație egală cu diferența dintre salariul brut din februarie 2020 și cel din perioada în care au fost acoperiți de una dintre cele două scheme de sprijin menționate mai sus, cu o limită inferioară de 100 EUR și o limită superioară de 351 EUR. 
            
            
               (9)„Decretul-lege nr. 10-A/2020 din 13 martie” și „Legea nr. 2/2020 din 31 martie”
                  2
               , menționate în cererea Portugaliei din 11 august 2020, introduc un sprijin special pentru persoanele care desfășoară activități independente, lucrătorii informali și asociații manageri. Măsura prevede o prestație lunară egală fie cu venitul înregistrat al persoanelor vizate, cu o limită superioară de 438,81 EUR în cazul în care venitul este mai mic de 658,21 EUR, fie cu două treimi din venitul înregistrat al persoanelor vizate, cu o limită superioară de 438,81 EUR, în cazul în care venitul este mai mare de 658,21 EUR. În perioada cuprinsă între 13 martie și 30 iunie 2020, la valoarea globală a sprijinului lunar s-a aplicat o limită inferioară inițială egală cu 219,41 EUR. Persoanele eligibile sunt persoanele fizice care și-au suspendat activitatea economică sau au înregistrat pierderi de venituri de cel puțin 40 % în perioada de 30 de zile care precedă cererea de sprijin, în comparație cu aceeași lună a anului precedent sau cu media lunară a celor două luni care precedă perioada respectivă. 
            
            
               (10)„Decretul-lege nr. 10-A/2020 din 13 martie”, menționat în cererea Portugaliei din 11 august 2020, introduce o alocație familială pentru angajații care nu pot lucra deoarece sunt nevoiți să aibă grijă de copiii lor mai mici de 12 ani sau de alte persoane aflate în întreținere. Măsura prevede o prestație care acoperă 50 % din remunerația angajaților. În principiu, această remunerație a angajaților este echivalentă cu două treimi din salariul brut normal, cu o limită inferioară egală cu salariul minim la nivel național și o limită superioară egală cu de trei ori salariul minim la nivel național. Această măsură poate fi considerată o măsură similară schemelor de șomaj tehnic, în sensul Regulamentului (UE) 2020/672, deoarece oferă angajaților un sprijin pentru venit care va contribui la acoperirea costurilor de îngrijire a copiilor pe durata închiderii școlilor și îi va ajuta astfel pe părinți să își continue activitatea, evitând punerea în pericol a raportului de muncă. 
            
            
               (11)„Ordonanța de Guvern nr. 3485-C/2020 din 17 martie”, „Ordonanța de Guvern nr. 4395/2020 din 10 aprilie” și „Ordonanța de Guvern nr. 5897-B/2020 din 28 mai”, menționate în cererea Portugaliei din 11 august 2020, introduc un sprijin special pentru menținerea contractelor de muncă ale formatorilor, având în vedere anularea cursurilor de formare profesională. Sprijinul public constă într-o prestație care acoperă salariul formatorilor, în ciuda faptului că formarea profesională nu are loc.
            
            
               (12)„Rezoluția Consiliului Guvernului Regional al Insulelor Azore nr. 97/2020 din 8 aprilie”, „Rezoluția Consiliului Guvernului Regional al Insulelor Azore nr. 120/2020 din 28 aprilie”, „Rezoluția Consiliului Guvernului Regional al Insulelor Azore nr. 128/2020 din 5 mai”, „Rezoluția Consiliului Guvernului Regional al Insulelor Azore nr. 129/2020 din 5 mai”, „Rezoluția Consiliului Guvernului Regional al Insulelor Azore nr. 195/2020 din 15 iulie”, „Rezoluția Consiliului Guvernului Regional al Insulelor Azore nr. 196/2020 din 15 iulie” și „Rezoluția Consiliului Guvernului Regional al Insulelor Azore nr. 200/2020 din 17 iulie”, menționate în cererea Portugaliei din 11 august 2020, introduc o serie de măsuri regionale legate de ocuparea forței de muncă în regiunea autonomă Azore. Măsurile specifice, care includ o completare regională la schemele existente la nivel național, și anume șomajul tehnic, sprijinul pentru persoanele care desfășoară o activitate independentă și pentru societăți în vederea reluării activității economice, sunt menite să mențină ocuparea forței de muncă în Azore pe durata epidemiei de COVID-19. Sprijinul acordat în cadrul măsurilor este condiționat de menținerea contractelor de muncă și de menținerea activității comerciale.
            
            
               (13)„Rezoluția Guvernului Regional din Madeira nr. 101/2020 din 13 martie” și „Ordonanța nr. 133-B/2020 a Vicepreședintelui Guvernului Regional din Madeira și a Secretariatului regional pentru incluziune socială și cetățenie din 22 aprilie”, menționate în cererea Portugaliei din 11 august 2020, introduc o serie de măsuri regionale legate de ocuparea forței de muncă în regiunea autonomă Madeira. Măsurile specifice, care includ o completare regională la schemele existente la nivel național, și anume șomajul tehnic, sprijinul pentru persoanele care desfășoară o activitate independentă și pentru societăți în vederea reluării activității economice, sunt menite să mențină ocuparea forței de muncă în Azore pe durata epidemiei de COVID-19. Sprijinul acordat în cadrul măsurilor este condiționat de menținerea contractelor de muncă și de menținerea activității comerciale.
            
            
               (14)„Decretul-lege nr. 10-A/2020 din 13 martie” și „Legea nr. 2/2020 din 31 martie”
                  3
               , menționate în cererea Portugaliei din 11 august 2020, prevăd o indemnizație pentru angajații și persoanele care desfășoară o activitate independentă care sunt împiedicate temporar să își exercite activitatea profesională din cauza izolării profilactice. Acești lucrători au dreptul la o indemnizație egală cu salariul lor de bază. Temeiul juridic introduce, de asemenea, o indemnizație de boală ca urmare a contractării COVID-19. În comparație cu sistemul standard de indemnizații de boală din Portugalia, acordarea indemnizației de boală pentru COVID-19 nu este supusă unei perioade de așteptare. Sprijinul public constă într-o prestație egală cu salariul brut.
            
            
               (15)„Decretul-lege nr. 10-A din 13 martie”, menționat în cererea Portugaliei din 11 august 2020, permite achiziționarea de echipamente individuale de protecție care urmează să fie utilizate la locul de muncă, în special în spitalele publice, în ministerele de resort, în municipalități și în regiunile autonome Azore și Madeira, ca măsură legată de sănătate. Totodată, acest temei juridic introduce și o campanie de igienă școlară menită să asigure revenirea în siguranță la locul de muncă a profesorilor, a altor membri ai personalului și a studenților.
            
            
               (16)Autoritățile au introdus testarea pentru COVID-19 a pacienților și a lucrătorilor din spitalele publice, precum și a angajaților din centrele de îngrijire și asistență și din structurile de îngrijire a copiilor. Această sumă este finanțată din bugetul general și, prin urmare, nu are un temei juridic explicit.
            
            
               (17)În fine, „Legea nr. 27-A/2020 din 24 iulie”, menționată în cererea Portugaliei din 11 august 2020, introduce o compensație specială pentru lucrătorii din cadrul Serviciului Național de Sănătate implicați în combaterea epidemiei de COVID-19. Aceasta constă într-o primă de performanță, plătită o singură dată, corespunzătoare unui cuantum egal cu 50 % din salariul brut normal al angajatului.
            
            
               (18)Portugalia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Portugalia a furnizat Comisiei dovezi corespunzătoare conform cărora cheltuielile publice efective și planificate au crescut cu 5 934 462 488 EUR de la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Creșterea legată direct de măsurile de mai sus care sunt scheme de șomaj tehnic sau măsuri similare constituie o creștere neprevăzută și semnificativă, deoarece este legată atât de măsuri noi, cât și de o creștere a cererii pentru măsurile existente, care acoperă împreună o proporție semnificativă a întreprinderilor și a forței de muncă din Portugalia. 
            
            
               (19)Comisia a consultat Portugalia și a verificat creșterea neprevăzută și semnificativă a cheltuielilor publice efective și planificate legate direct de scheme de șomaj tehnic și de măsuri similare, precum și aplicarea de măsuri corespunzătoare legate de sănătate în contextul epidemiei de COVID-19, menționate în cererea din 11 august 2020, în conformitate cu articolul 6 din Regulamentul (UE) 2020/672. 
            
            
               (20)Prin urmare, trebuie acordată asistență financiară pentru a ajuta Portugalia să contracareze efectele socioeconomice ale perturbării economice importante cauzate de epidemia de COVID-19.
            
            
               (21)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie realizate, în special în temeiul articolelor 107 și 108 din TFUE. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (22)Portugalia trebuie să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care statul membru a executat aceste cheltuieli.
            
            
               (23)Decizia de a acorda asistență financiară a fost luată ținând seama de nevoile existente și preconizate ale Portugaliei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Portugalia îndeplinește condițiile stabilite la articolul 3 din Regulamentul (UE) 2020/672. 
            
            
               Articolul 2
            
            
               1.Uniunea pune la dispoziția Portugaliei un împrumut de maximum 5 934 462 488 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Asistența financiară din partea Uniunii este pusă de Comisie la dispoziția Portugaliei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele. 
            
            
               4.Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Portugalia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               Portugalia poate finanța următoarele măsuri:
            
            
               (a)sprijinirea menținerii contractelor de muncă prin întreruperea temporară a activității sau reducerea timpului de lucru normal, astfel cum se prevede la articolele 298-308 din Legea nr. 7/2009 din 12 februarie;
            
            
               (b)noul sprijin special simplificat pentru menținerea contractelor de muncă prin întreruperea temporară a activității sau reducerea timpului de lucru normal, în conformitate cu Decretul-lege nr. 10-G/2020 din 26 martie și cu articolul 2 din Decretul-lege nr. 27-B/2020 din 19 iunie;
            
            
               (c)programele de formare profesională speciale pentru menținerea contractelor de muncă prin întreruperea temporară a activității sau reducerea timpului de lucru normal, în conformitate cu articolele 7-9 din Decretul-lege nr. 10-G/2020 din 26 martie;
            
            
               (d)noul sprijin special acordat societăților pentru reluarea activității comerciale, astfel cum se prevede la articolul 4 alineatele (1)-(7) și (10)-(12) și la articolul 5 din Decretul-lege nr. 27-B/2020 din 19 iunie;
            
            
               (e)noul supliment pentru stabilizarea veniturilor pentru angajații care beneficiază fie de sprijinul sus-menționat pentru menținerea contractelor de muncă prin întreruperea temporară a activității sau reducerea timpului de lucru normal prevăzut în Codul muncii din Portugalia, fie de noul sprijin simplificat introdus ca răspuns la pandemia de COVID-19, astfel cum se prevede la articolul 3 din Decretul-lege nr. 27-B/2020 din 19 iunie;
            
            
               (f)noul sprijin special progresiv pentru menținerea contractelor de muncă prin reducerea temporară a timpului de lucru normal, în conformitate cu Decretul-lege nr. 46-A/2020 din 30 iulie;
            
            
               (g)noul sprijin special pentru persoanele care desfășoară activități independente, lucrătorii informali și asociații manageri, astfel cum se prevede la articolele 26-28 din Decretul-lege nr. 10-A/2020 din 13 martie și la articolul 325-G din Legea nr. 2/2020 din 31 martie, astfel cum a fost modificată prin articolul 3 din Legea nr. 27-A/2020 din 24 iulie;
            
            
               (h)alocația familială pentru angajații care nu pot lucra deoarece sunt nevoiți să aibă grijă de copiii lor mai mici de 12 ani sau de alte persoane aflate în întreținere, astfel cum se prevede la articolul 23 din Decretul-lege nr. 10-A/2020 din 13 martie;
            
         
         
            
               (i)sprijinul special pentru menținerea contractelor de muncă ale formatorilor, având în vedere anularea cursurilor de formare profesională, în conformitate cu Ordonanța de Guvern nr. 3485-C/2020 din 17 martie, cu Ordonanța de Guvern nr. 4395/2020 din 10 aprilie și cu Ordonanța de Guvern nr. 5897-B/2020 din 28 mai;
            
            
               (j)măsurile regionale legate de ocuparea forței de muncă din regiunea autonomă Azore, astfel cum sunt prevăzute în Rezoluția Consiliului Guvernului Regional al Insulelor Azore nr. 97/2020 din 8 aprilie, în Rezoluția Consiliului Guvernului Regional al Insulelor Azore nr. 120/2020 din 28 aprilie, în Rezoluția Consiliului Guvernului Regional al Insulelor Azore nr. 128/2020 din 5 mai, în Rezoluția Consiliului Guvernului Regional al Insulelor Azore nr. 129/2020 din 5 mai, în Rezoluția Consiliului Guvernului Regional al Insulelor Azore nr. 195/2020 din 15 iulie, în Rezoluția Consiliului Guvernului Regional al Insulelor Azore nr. 196/2020 din 15 iulie și în Rezoluția Consiliului Guvernului Regional al Insulelor Azore nr. 200/2020 din 17 iulie;
            
            
               (k)măsurile regionale legate de ocuparea forței de muncă din regiunea autonomă Madeira, astfel cum sunt prevăzute în Rezoluția Guvernului Regional din Madeira nr. 101/2020 din 13 martie și în Ordonanța nr. 133-B/2020 a Vicepreședintelui Guvernului Regional din Madeira și a Secretariatului regional pentru incluziune socială și cetățenie din 22 aprilie;
            
            
               (l)indemnizația pentru angajații și persoanele care desfășoară o activitate independentă aflate în izolare profilactică, astfel cum se prevede la articolul 19 din Decretul-lege nr. 10-A/2020 din 13 martie și la articolul 325-F din Legea nr. 2/2020 din 31 martie, astfel cum a fost modificată prin articolul 3 din Legea nr. 27-A/2020 din 24 iulie;
            
            
               (m)indemnizația de boală ca urmare a contractării COVID-19, astfel cum se prevede la articolul 20 din Decretul-lege nr. 10-A/2020 din 13 martie și la articolul 325-F din Legea nr. 2/2020 din 31 martie, astfel cum a fost modificată prin articolul 3 din Legea nr. 27-A/2020 din 24 iulie;
            
            
               (n)achiziționarea de echipamente individuale de protecție care urmează să fie utilizate la locul de muncă, în special în spitalele publice, în ministerele de resort, în municipalități și în regiunile autonome Azore și Madeira, astfel cum se prevede la articolul 3 din Decretul-lege nr. 10-A din 13 martie;
            
            
               (o)campania de igienă școlară prevăzută la articolul 9 din Decretul-lege nr. 10-A/2020 din 13 martie;
            
            
               (p)testarea pentru COVID-19 a pacienților și a lucrătorilor din spitalele publice, precum și a angajaților din centrele de îngrijire și asistență și din structurile de îngrijire a copiilor;
            
            
               (q)noua compensație specială pentru lucrătorii din cadrul Serviciului Național de Sănătate implicați în combaterea epidemiei de COVID-19, astfel cum este prevăzută la articolul 42-A din Legea nr. 2/2020 din 31 martie, astfel cum a fost modificată prin articolul 3 din Legea nr. 27-A/2020 din 24 iulie.
            
            
               Articolul 4
            
            
               Portugalia informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.
            
            
               Articolul 5
            
            
               Prezenta decizie se adresează Republicii Portugheze.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Astfel cum a fost modificată prin Legea nr. 27-A/2020 din 24 iulie.
               
               
                  
                     (3)
                  
                        Astfel cum a fost modificată prin Legea nr. 27-A/2020 din 24 iulie.